Fremgangsmåden kræver, at hver enkelt konsekvens, hvad enten der er tale om en gevinst eller en omkostning, værdisættes på en sammenlignelig måde. I nogle tilfælde kan man blot anvende den [[markedspris]], der observeres i virkeligheden. Er der [[markedsfejl]] i økonomien, kan den samfundsmæssige værdi af den pågældende gevinst eller omkostning (den såkaldte [[skyggepris]]) dog afvige herfra, og der bør så foretages en korrektion herfor. I andre tilfælde er der tale om forhold, som slet ikke handles direkte på et [[marked]] og dermed heller ikke har nogen veldefineret markedspris. Det gælder f.eks. omkostningen ved forskellige former for [[forurening]], ved [[tidsforbrug]] og værdien af ekstra leveår og menneskeliv. Det er derfor nødvendigt at foretage en selvstændig økonomisk værdisætning af sådanne forhold. I tidens løb er der udviklet en række metoder hertil, eksempelvis [[betinget værdisætning]] (som bygger på særligt udviklede [[spørgeskema]]undersøgelser) og [[afslørede præferencer]] (som bygger på forskellige indirekte metoder til at fastsætte en [[pris]]).<ref>Rosen, H.F. og T. Gayer (2014): Public Finance, Tenth Edition (Global Edition). Kapitel 8: Cost-Benefit Analysis. McGraw-Hill Education.</ref> I bl.a. Danmark opererer man således med det officielle begreb [[værdi af et statistisk liv]] (VSL), der bl.a. bruges indenfor transport- og miljøøkonomiske cost-benefit-analyser til at værdisætte tiltag, der kan spare menneskeliv. I forbindelse med offentliggørelsen af den seneste officielle samfundsøkonomiske projektvejledning i august 2017 blev den danske værdi af et statistisk liv opjusteret fra 18 til 32 mio. kr.<ref name=fm2>{{Cite web |url=https://www.fm.dk/nyheder/pressemeddelelser/2017/08/ny-vejledning-i-samfundsoekonomiske-konsekvensvurderinger |title=Ny vejledning i samfundsøkonomiske konsekvensvurderinger. Pressemeddelelse fra Finansministeriet 28. august 2017. |access-date=26. september 2017 |archive-date=26. september 2017 |archive-url=https://web.archive.org/web/20170926215001/https://www.fm.dk/nyheder/pressemeddelelser/2017/08/ny-vejledning-i-samfundsoekonomiske-konsekvensvurderinger |url-status=dead }}</ref><ref>[https://www.information.dk/indland/2017/09/dit-liv-lige-blevet-14-millioner-mere-vaerd Sebastian Gjerding: Dit liv er lige blevet 14 millioner mere værd. Artikel på information.dk 22. september 2017.]</ref> Tilsvarende opererer man med andre officielle nøgletal for værdien af at spare transporttid, reducere et givet forureningsproblem mv.
Samfund Ledelse Samfundsvidenskab Organisationer Sprog